Kom skryf jóú storie! - LAPA
Skryfterapie is ’n bewese manier om verlies en trauma te verwerk – ongeag die aard daarvan, en die beste nuus: ongeag jou skryfvermoë. Kom, maak ’n begin en begin om jou eie verhaal te skryf.
Deur elke dag te skryf, kan jy verhalend tot verhaal kom Probeer sin maak met sinne wat nie wil sin maak nie. Dis die wese van skryfterapie – of journalling. En dis waarmee hierdie boek jou wil help: om deur jou gebrokenheid jouself te vind. Skryfterapie is ’n bewese manier om deur verlies en trauma te werk, ongeag wat die aard of omvang van jou trauma is – om amper letterlik “tot verhaal te kom”, selfs al dink jy jy kan nie skryf nie. Of jy jou werk verloor het, of deur ’n egskeiding moes worstel, of die slagoffer van misdaad was, of met ’n ernstige siekte gediagnoseer is, of ’n geliefde verloor het. Hierdie is alles lewensveranderende, traumatiese ervarings. Die antwoord oor die pad vorentoe lê in jouself: skryfterapie. Dis boonop iets wat jy in jou eie tyd kan doen, en op verskillende maniere, van letterlik ’n dagboek hou op papier, net vir jou eie oë bedoel, tot ’n digitale dagboek soos ’n aanlyn blog. Of selfs dig, of krabbel op papier ... Of dalk selfs jou memoires skryf. Alles help jou “om tot verhaal te kom”. Hierdie boek is jou praktiese journalling-gids met van inspirasie uit die werk van vele skrywers tot praktiese “Maar hoe skryf ek?”-wenke.
Kom ervaar die verlossende krag van skryfterapie in ’n werkwinkel aangebied deur Lizette Rabe, professor in joernalistiek aan die Universiteit Stellenbosch, gebaseer op haar pas verskene boek Om tot verhaal te kom (Lapa Uitgewers).
Die lewe gebeur met elkeen van ons en laat sy letsels. Egskeiding, siekte, misdaad, dood – ons almal ervaar trauma wat jou laat met die vraag: Hóé gaan ek voort? Die antwoord lê dalk in jouself: Skryfterapie. En dis waarmee hierdie werkwinkel jou wil help: om te begin om daardie deur na jouself oop te sluit deur daaroor te skryf.
Skryfterapie is ’n bewese manier om verlies en trauma te verwerk – ongeag die aard daarvan, en die beste nuus: ongeag jou skryfvermoë. Kom, maak ’n begin en begin om jou eie verhaal te skryf. Dis dalk net die regte tyd dat jy die dapperste reis van alle reise aanpak: die reis na jouself. Jy kan dit op soveel verskillende maniere doen: Jou memoire op jou rekenaar skryf, dagboek hou op papier, ’n blog begin, dig, rym of sommer net krabbel. Die eindproduk is dalk net vir jou eie oë bedoel, of dalk wil jy dit met die wêreld deel. Professor Rabe se Om tot verhaal te kom is ’n skryfterapiegids propvol praktiese skryfwenke en inspirasie uit ander se werk. Die werkwinkel, in Afrikaans, sal jou help met wenke oor hoe om “tot verhaal te kom”.
Die joernalis en TV- en radiopersoonlikheid Lizma van Zyl het van die boek gesê: “’n Waardevolle boek wat die leser emosioneel bemagtig en met praktiese wenke toerus om hul pad na ’n nuwe lewe oop te skryf. Hierdie boek strek veel verder as net ’n roetekaart – dis ’n lewenslange reismaat.”
Om tot verhaal te kom (EBOEK)
As jy dalk nog inspirasie soek, hier is ’n aanhaling van Nobel-pryswenner Toni Morrison: “As daar ’n boek is wat jy regtig wil lees, maar dis nog nie geskryf nie, dan moet jy dit skryf.”
Die skryfterapie-werkwinkel word ten bate van die Ithemba Stigting gehou, en word aangebied in die Adam Small-Teaterkompleks se Seminaarkamer, hoek van Victoria- en Andringastraat, Stellenbosch (voorheen die HB Thom-teater). Dis op Saterdag, 4 Mei, van 11:00 tot 12:30, met registrasie wat om 10:30 begin. Die koste is R225, en dit sluit ’n koffie/tee en muffin by aankoms in, asook ’n aantekeningboekie en pen. Bespreek aanlyn by https://www.quicket.co.za/events/70250-kom-skryf-j-storie/. Getekende eksemplare van die boek sal ook teen afslag beskikbaar wees. Vir meer inligting kan jy Ithemba kontak by ithembafoundation@mweb.co.za.